Folketing
2008-04-11

Hvis de danske arbejdsgivere troede, at de med en borgerlig regering havde venner på bjerget, må man, når man ser et forslag som det her og nogle af dem, der skal behandles senere i dag, sige, at det ikke er tilfældet. Det er klart, at det her jo er, som vi også talte om tidligere, ren og skær finansiering. Igen kan man sige, at det er lidt i dovenskab, for der er ikke villighed til at prioritere, og så skal der jo skrues lidt der, hvor det er muligt, for at få regnestykket til at gå op. Her har man så fundet en mulighed for at hente lidt penge op denne gang ikke af borgernes lommer, men af arbejdsgivernes lommer. Man kan så se, at regeringen har været ude i alle hjørner, for det her er et forslag til små 25 mio. kr.